CELEX: 32019R1974
Language: sk
Date: 2019-05-17 00:00:00
Title: Delegované nariadenie Komisie (EÚ) 2019/1974 zo 17. mája 2019, ktorým sa dopĺňa nariadenie Európskeho parlamentu a Rady (EÚ) č. 1295/2013 stanovením dodatočných kvalitatívnych a kvantitatívnych ukazovateľov výkonnosti

29.11.2019   
               
               
                  SK
               
               
                  Úradný vestník Európskej únie
               
               
                  L 308/1
               
            
         DELEGOVANÉ NARIADENIE KOMISIE (EÚ) 2019/1974
         zo 17. mája 2019,
         ktorým sa dopĺňa nariadenie Európskeho parlamentu a Rady (EÚ) č. 1295/2013 stanovením dodatočných kvalitatívnych a kvantitatívnych ukazovateľov výkonnosti
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1295/2013 z 11. decembra 2013, ktorým sa ustanovuje program Kreatívna Európa (2014 až 2020) a zrušujú rozhodnutia č. 1718/2006/ES, č. 1855/2006/ES a č. 1041/2009/ES (1), a najmä na jeho článok 20,
         keďže:
         
                     (1)
                  
                  
                     Nariadenie (EÚ) č. 1295/2013, ktorým bol zriadený program Kreatívna Európa (ďalej len „program“), obsahuje osobitné ustanovenia o monitorovaní programu, ako aj zoznam ukazovateľov, ktoré sa majú používať na meranie jeho výkonnosti. Nedostatky súčasného rámca však bránili riadnemu monitorovaniu programu.
                  
               
                     (2)
                  
                  
                     Pokiaľ ide o konfiguráciu programu, zatiaľ čo všeobecné a konkrétne ciele uvedené v článkoch 3 a 4 nariadenia (EÚ) č. 1295/2013 sa uplatňujú jednotne na obidva podprogramy, ako aj na medzisektorový podprogram, sedem priorít podprogramu MEDIA uvedených v článku 9 a šesť priorít podprogramu Kultúra uvedených v článku 12 duplikuje osobitné ciele. Niektoré priority odkazujú na ciele programu, zatiaľ čo iné sa týkajú cieľov podprogramov alebo akcií. Výsledkom je, že výstupy nemôžu byť priamo prepojené na strednodobé a konečné výsledky.
                  
               
                     (3)
                  
                  
                     Okrem toho ukazovatele uvedené v článku 18 ods. 1 nariadenia (EÚ) č. 1295/2013 neumožňujú komplexné monitorovanie pokroku a výkonnosti programu v porovnaní s plánovanými cieľmi. V súčasnosti existujú ukazovatele výstupov a výsledkov, ale len málo ukazovateľov by sa mohlo považovať za ukazovatele vplyvu. Napokon treba dodať, že určitý súbor ukazovateľov na posúdenie celkovej výkonnosti trhu sa nemôže použiť na meranie výkonnosti programu.
                  
               
                     (4)
                  
                  
                     Treba komplexne preskúmať rámec monitorovania výkonnosti programu a zaviesť dodatočné kvalitatívne a kvantitatívne ukazovatele. V priebehu externého hodnotenia programu v polovici jeho trvania Komisia na základe doterajších skúseností s vykonávaním programu vypracovala nové ukazovatele programu.
                  
               
                     (5)
                  
                  
                     Navrhovaný súbor ukazovateľov by mal predstavovať rámec na meranie pokroku programu pri dosahovaní jeho cieľov. Nové ukazovatele by sa mali používať na pravidelné monitorovanie programu, ako aj na záverečné hodnotenie v súlade s článkom 18 ods. 5 nariadenia (EÚ) č. 1295/2013.
                  
               
                     (6)
                  
                  
                     Výkonnosť programu by sa mala merať na úrovni programu, podprogramu a na úrovni jednotlivých opatrení, pre ktoré boli navrhnuté spomínané nové ukazovatele. To by malo poskytnúť užitočné informácie týkajúce sa kultúrnych a kreatívnych sektorov programu, ako aj sektorov kultúry a audiovízie v súvislosti s podprogramami. Ukazovatele založené na opatreniach by na druhej strane mali poskytovať informácie o realizácii konkrétnych režimov podprogramov.
                  
               PRIJALA TOTO NARIADENIE:
         
            Článok 1
            
               1.   Popri ukazovateľoch na meranie všeobecných cieľov uvedených v článku 18 ods. 1 písm. a) nariadenia (EÚ) č. 1295/2013 sa uplatňujú aj tieto ukazovatele výkonnosti:
               
                           a)
                        
                        
                           počet pracovných miest vytvorených vďaka programu v kultúrnych a kreatívnych sektoroch;
                        
                     
                           b)
                        
                        
                           finančný príspevok kultúrnych a kreatívnych sektorov vďaka pákovému efektu programu pre financované projekty;
                        
                     
                           c)
                        
                        
                           počet osôb, ktoré majú prístup k európskym kultúrnym a kreatívnym dielam vytvoreným vďaka programu, a to prípadne aj k dielam z iných krajín, ako je ich vlastná krajina;
                        
                     
                           d)
                        
                        
                           počet a podiel audiovizuálnych spoločností, ktoré vykazujú zlepšenie postavenia na trhu vďaka podpore podprogramu MEDIA.
                        
                     
            
               2.   Popri ukazovateľoch na meranie konkrétnych cieľov uvedených v článku 18 ods. 1 písm. b) nariadenia (EÚ) č. 1295/2013 sa uplatňujú aj tieto ukazovatele výkonnosti:
               
                           a)
                        
                        
                           počet a rozsah nadnárodných partnerstiev vytvorených s podporou programu vrátane krajiny pôvodu prijímajúcich organizácií;
                        
                     
                           b)
                        
                        
                           počet kultúrnych a tvorivých činností organizovaných na nadnárodnej úrovni s podporou z podprogramu Kultúra;
                        
                     
                           c)
                        
                        
                           počet účastníkov na vzdelávacích podujatiach a aktivitách podporovaných z programu, ktorí si zlepšili schopnosti a zvýšili vlastnú zamestnateľnosť (vrátane podielu žien);
                        
                     
                           d)
                        
                        
                           kvalitatívne dôkazy o úspešných projektoch v oblasti umeleckej, podnikateľskej a technologickej inovácie vďaka podpore z programu;
                        
                     
                           e)
                        
                        
                           zoznam ocenení, nominácií a cien udelených audiovizuálnym dielam podporovaným z podprogramu MEDIA na najvýznamnejších medzinárodných festivaloch a od národných akadémií (vrátane Berlinale, Cannes, Oscarov, European Film Awards).
                        
                     
            
               3.   Popri ukazovateľoch na meranie konkrétnych cieľov uvedených v článku 18 ods. 1 písm. c) nariadenia (EÚ) č. 1295/2013 sa uplatňujú aj tieto ukazovatele výkonnosti:
               
                           a)
                        
                        
                           počet návštev filmov distribuovaných v členských štátoch Únie vďaka podpore z programu, pričom tieto filmy boli vyrobené v iných členských štátoch;
                        
                     
                           b)
                        
                        
                           podiel návštev filmov z iných členských štátov v členských štátoch;
                        
                     
                           c)
                        
                        
                           percentuálny podiel audiovizuálnych diel Únie v kinách a na digitálnych platformách podporovaných z programu;
                        
                     
                           d)
                        
                        
                           priemerný počet cudzích území, na ktorých boli distribuované podporené tituly alebo filmy a televízne diela;
                        
                     
                           e)
                        
                        
                           počet koprodukcií, ktoré boli vyvinuté a vytvorené s podporou z programu vrátane podielu koprodukcií s rôznymi partnermi;
                        
                     
                           f)
                        
                        
                           podiel audiovizuálnych diel podporovaných z podprogramu MEDIA, ktoré režírujú alebo píšu ženy.
                        
                     
            
               4.   Popri ukazovateľoch na meranie konkrétnych cieľov uvedených v článku 18 ods. 1 písm. d) nariadenia (EÚ) č. 1295/2013 sa uplatňujú aj tieto ukazovatele výkonnosti:
               
                           a)
                        
                        
                           počet umelcov a odborníkov z oblasti kultúry a tvorivej činnosti, ako aj akýchkoľvek iných osôb, na ktoré mali priamy či nepriamy dosah projekty podporené z podprogramu Kultúra;
                        
                     
                           b)
                        
                        
                           počet podporených účastníkov projektu, ktorí nahlásili nové alebo širšie trhové alebo odborné príležitosti;
                        
                     
                           c)
                        
                        
                           počet projektov podporovaných z programu, ktoré sú zamerané na znevýhodnené skupiny, napríklad ľudí s migrantským pôvodom, ľudí so zdravotným postihnutím a nezamestnaných, najmä nezamestnaných mladých ľudí;
                        
                     
                           d)
                        
                        
                           veľkosť (mikro-, malé, stredné, resp. veľké) organizácií, ktoré sa zúčastňujú na projektoch (ročný počet zamestnancov a ročný obrat alebo ročná súvaha);
                        
                     
                           e)
                        
                        
                           počet a relatívny podiel malých a rozsiahlych projektov spolupráce podporovaných z podprogramu Kultúra;
                        
                     
                           f)
                        
                        
                           počet umelcov a odborníkov z oblasti kultúry a tvorivej činnosti, ktorí sú geograficky mobilní za štátnymi hranicami vďaka podpore z podprogramu Kultúra, a to podľa krajiny pôvodu a pohlavia;
                        
                     
                           g)
                        
                        
                           počet literárnych diel preložených ročne vďaka podpore z programu;
                        
                     
                           h)
                        
                        
                           počet a percentuálny podiel prekladov z menej používaných jazykov podporených z programu;
                        
                     
                           i)
                        
                        
                           počet kníh vydaných s podporou z programu.
                        
                     
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. mája 2019
            
               
                  Za Komisiu
               
               
                  Predseda
               
               Jean-Claude JUNCKER
            
         
         
            (1)  Ú. v. EÚ L 347, 20.12.2013, s. 221.